બીજી બાજુ વિહિપ પ્રમુખના હત્યાની વાત વાયુવેગે પ્રસરી જતાં હજારો લોકોનું ટોળુ રસ્તા પર ઉતરી આવ્યું હતું. રોષે ભરાયેલા ટોળાએ કુબેરબાગ, હેવન હોટલ તથા રીલાયન્સ પેટ્રોલપંપ પાસે તોડફોડ શરૂ કરતાં પોલીસનાં ધાડા ઉતરી પડ્યા હતા અને એકઠા થયેલા ટોળાને વિખેરી નાખ્યું હતું. બનાવની ગંભીરતાને ધ્યાને લઇને મહુવામાં પોલીસના ધાડા ઉતારી દેવાયા છે અને ચાંપતો બંદોબસ્ત મૂકી દેવાયો છે. હાલમાં મહુવામાં ભારેલા અગ્નિ જેવી સ્થિતિ વચ્ચે અંજપા જેવી શાંતી જોવા મળી રહી છે.